****

**KPPAR Marketingo vadovų klubo pasiūlymai dėl Kauno miesto ženklo**

**Marketingo vadovų klubo, veikiančio Kauno PPA rūmuose, nariai gilinosi į Kauno miesto ženklo koncepciją, analizavo ženklo ir jo idėjos sklaidą bei pateikė pasiūlymus ženklo vystymui bei žinomumo didinimui. Pagrindinis pasiūlymas – pakoreguoti koncepcijos „Dalinasi“ vartojimo vietą bei techniką:**

1. „Kaunas Dalinasi“ koncepciją palikti tik leidiniuose, suvenyruose, kavinių languose.
   1. Įkurti tik suvenyrais prekiaujančias, aiškiai pažymėtas, turistams skirtas vietas, kuriose būtų galima įsigyti suvenyrų su Kauno miestu, miesto vaizdais, miesto ženklu. Siūloma įkurti 2-3 tokias vietas per visą Kauną, kuriomis prekiaujama tik lietuviškais suvenyrais. Taip pat sukurti Kauno ženklu paremtų suvenyrų portfolio.
   2. Išskirtinių vietų, kuriose siūlomas maisto, aplinkos, aptarnavimo, unikalių kvapų ar skonių kontekstas, langus ženklinti Kauno ženklu. Tai atitiktų „miestas rekomenduoja“ koncepciją. Ženklas būtų skiriamas pagal paslaugų vertintojų vertinimus ir lankytojų reitingus. Šios idėjos įgyvendinimą suaktyvinti miesto renginių, pvz., „Kauno naktys“, metu.
   3. Užsienio turistams parengti leidinį ar brošiūrą su vietomis, nuo kurių geriausiai matomas Kaunas, arba kuriose geriausiai fotografuoti Kauno miestą (Prisikėlimo bažnyčios stogas, Aleksoto funikulierius ir apžvalgos aikštelė).
   4. Miesto ženklą naudoti leidiniuose/bilietuose/leidimuose/kvietimuose. Pačias koncertų vietas puošti Kauno ženklo vėliavomis ir tentais (ne alaus ar generalinio rėmėjo palapinėmis, bet Kauno ženklu pažymėta puošyba).
   5. Sukurti vieningą, Savivaldybės kultūros skyriaus valdomą Facebook puslapį, susijusį su „Kaunas Dalinasi“ žinute, ir skelbti jame informaciją, susijusią su Kauno ir Kauno ženklo žinomumo didinimu (neįtraukiant politinių temų, talpinant miesto nuotraukas, svarbias datas miesto istorijoje ir t.t.). Tokių puslapių yra daug, bet jie yra mėgėjiški ir neskleidžia norimos žinutės.
   6. Prie specialiai apšviestų vietų (2.1. pasiūlymas) parengti informacines lenteles lietuvių ir užsienio kalbomis su Kauno ženklu ir minimalia informacija bei QR kodu išsamiai informacijai gauti. Taip būtų pateisinta ženklo koncepcija "Kaunas Dalinasi“ ir tuo pačiu suteikta nauda miesto svečiams (o gal ir patiems kauniečiams) informuojant apie žinomus pastatus, žymias vietas ir t.t. Arba sukurti apss‘ą, kurį galima „nusikrauti“ priėjus šalia minėtų informacinių lentelių, kuris pateiktų miesto planą su interaktyviomis lankytinų vietų nuorodomis (bent 3 kalbomis), mieste vykstančių renginių išklotinę, esančius kamščius artimuose miestui keliuose, akcijas, skanėstų degustacijas, kavinių naujienas bei visas miesto aktualijas. Užtikrinti Wi-fi tose vietose.
2. Komunikuojant miesto ženklą vadinti jį tiesiog „Kaunas“ arba „Mano Kaunas“. Svarbu, kad pavadinimas užsieniečiams būtų lengvai ištariamas. Šie pasiūlymai gali būti pritaikyti ir su koncepcija „Kaunas Dalinasi“.
   1. Kasdien vakare apšviesti Kauną Kauno ženklo spalvomis ir apie tai informuoti miestiečius bei miesto svečius naudojantis žiniasklaida ir viešaisiais ryšiais. Geltona spalva apšviesti Rotušės aikštę, Vilniaus gatvę ir Laisvės alėjos atkarpas, kiemelius, kuriuose vyksta koncertinė veikla, galerijos ir pan. Mėlyna – miesto autobusų/troleibusų stoteles, Geležinkelio stotį, universitetus, mokyklas. Raudona – muziejus. Žalia – stadionus, Santaką, ligonines, dviračių takus, viešbučius. Atitinkamomis spalvomis apšviesti žymius/lankytinus miesto objektus.
   2. Išnaudoti Kauno miesto ženklo spalvų derinį miesto fejerverkuose.
   3. Miesto ženklą komunikuoti audiovizualinėse projekcijose ant miestui svarbių pastatų.
   4. Sukurti trumpą „virusinį“ filmuką su Kauno ženklo idėja ir patalpinti jį Youtube bei Facebook paskyrose.
   5. Pakreipus Kauno ženklo koncepciją (pvz., Čia – Kaunas. Kaunas – mano miestas ar pan.) sukurti audio klipą, kuris retai arba sezoniškai pasikartotų visuose įmanomuose audio kanaluose: miesto troleibusuose, autobusuose, prekybos centruose ir pan.). Kauno ženklą komunikuoti upių ir Kauno marių laivyboje.
   6. Sukurti akliesiems pritaikytas lankytinas vietas su apčiuopiamais mažais pastato ar vietovės modeliais ir Kauno ženklo interpretuotais stovais. Sukurti Kauno ženklo skulptūrines interpretacijas (skulptūrų parką): laipiojamos/liečiamos/vartomos konstrukcijos Kauno ženklo pagrindu Santakoje arba Ąžuolyne.
   7. Keisti arba išvis atsisakyti reklaminių plakatų „Kaunas dalinasi ISTORIJA“. Ši reklama prastai matoma važiuojantiems transportu, o pėsčiųjų segmentui ji nereiškia „nieko“.

Klubo nariai ir valdyba tikisi, kad pateikti pasiūlymai bus naudingi ir į juos bus atsižvelgta vystant Kauno miesto prekės ženklą. Dalis pasiūlymų aprašyti siūlant šiek tiek pakreipti ženklo koncepciją ir „Kaunas Dalinasi“ naudoti tik tam tinkamose vietose, tačiau visi pasiūlymai gali būti pritaikyti ir naudojant esamą „Kaunas Dalinasi“ koncepciją. Savivaldybei pageidaujant, KPPAR Marketingo vadovų klubas mielai prisidės prie savo pasiūlymų tolimesnio vystymo.

KPPAR Marketingo vadovų klubo valdyba